石鼓残文歌
王维桢 (Ming)
我闻宣王石鼓史，籀笔文辞简质字。铦利岁久剥落摹拓昏，读字不得读其意。我登汪君堂，见此倍惆怅。断断续续半形画，中兴有迹随彫丧。于乎文武成康忽焉没兮，小雅尽废鼎沦泥。东都天子讲田事，吉日堂堂闻鼓鼙。岐山之阳广且夷，马同车骤徒众驰。召从百辟修旧典，参伍齐足煇有仪。萧萧悠悠天风吹，一声振山山为披。汧水沔水鱼㳽㳽，天子之所网罗施。彻围从臣奏武成，爰请砻石勒斯铭。岂徒百辟匪舒放，要令千载知功名。人言禽荒古有诫，彼美宣王罔攸解。猃狁内侵蛮荆侮，我武不扬我室坏。安得与君蒐遗编，参订阙文补裨完全。三代一字一事传，岂为区区点画论精研。